Jahipenid
Jahipenid (ladina Canes Venatici, lühend CVn) on põhjataeva tähtkuju. Tähtkuju moodustas 1687. aastal Johannes Hevelius, kes eraldas need Karjase tähtkujust. Nende tähtede tõlgendamine Karjase koertena tekkis keskajal tõlkevea tõttu Ptolemaiose Almagesti vanakreeka keelest araabia keelde ja araabia keelest ladina keelde tõlkimisel. Jahipenide tähtkuju katab 465 ruutkraadi ja on ulatuselt 88 tähtkuju seas 38. kohal. Selle heledaim täht on Cor Caroli (α Canum Venaticorum) tähesuurusega 2,89m ja kaugusega 114 valgusaastat. Tähtkujus asub kerasparv M3 ning mitmeid galaktikaid, nt spiraalgalaktika M51 ehk Veekeerise galaktika.